
1. ZÁKLADNÉ ÚDAJE
1.1 Číslo podľa štátneho zoznamu, ak je pridelené

Pre chránené územie je pridelené v štátnom zozname evidenčné číslo 1107. 

1.2. Príslušnosť k európskej sústave chránených území a územiam medzinárodného významu 

Chránený areál Chmúra je časťou územia európskeho významu SKUEV0289 Chmúra (kód druhu chránenej nehnuteľnosti 110), ktoré je uvedené vo výnose Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“).
1.3. Kategória a názov územia 
Chránený areál (CHA) Chmúra
1.4. Platný právny predpis o vyhlásení chráneného územia alebo medzinárodný doklad o zaradení lokality do sústavy území medzinárodného významu 

Územie bolo vyhlásené všeobecne záväznou vyhláškou Krajského úradu životného prostredia v Žiline č. 4/2001 z 12. 9. 2001, s  účinnosťou od 1. 12. 2001, uverejnenou vo Vestníku Ministerstva životného prostredia v roku 2001, ktorou sa ustanovil 4. stupeň ochrany. (pre časť územia európskeho významu – tzv. dolná lúka).
Výnosom MŽP SR č. 3/2004 5.1 bolo územie zaradené do zoznamu území európskeho významu, ktorý v území ustanovuje 4. stupeň ochrany. Spolu s územím CHA Chmúra na dolnej lúke, bolo do územia európskeho významu SKUEV0289 Chmúra zahrnuté aj ďalšie územie, tzv. horná lúka. 

Druhá časť územia – horná lúka zatiaľ nie je vyhlásená ako osobitné chránené územie. Výhľadovo bude spracovaný projekt ochrany na doplnenie územia európskeho významu o lokalitu horná lúka. Program starostlivosti sa preto v súčasnosti vypracováva iba pre už vyhlásené chránené územie.
1.5. Celková výmera chráneného územia a jeho ochranného pásma 
Celková výmera územia je 0,464 ha. Ochranné pásmo sa osobitne nevymedzuje.
1.6. Súčasný stav predmetu ochrany 
1.6.1. Prírodné pomery 

Z hľadiska geomorfologického začlenenia územie zasahuje do oblasti Stredné Beskydy, orografického celku Kysucká vrchovina, oddielu Vojenné. Celé územie európskeho významu tvoria dve čiastkové lokality v severozápadnej časti obce Nová Bystrica – Vychylovke povyše osady Chmúrovia v areáli Múzea Kysuckej dediny. 
Geologické podložie je budované Magurským flyšom, s ílovcovo-pieskovcovým súvrstvím bystrickej jednotky. Územie budujú bystrické vrstvy s prevahou vápnitých ílovcov, pieskovcov s kalcitom, glaukonitom a  arkózovými pieskovcami. V nadloží sa nachádzajú hlinité a kamenito-hlinité svahoviny. Striedaním priepustných a nepriepustných hornín sa vytvárajú podmáčané lokality, v podmienkach minerálne bohatšieho podložia a pramenísk sú podmienky pre vznik slatín s vyšším obsahom báz.

Podľa Atlasu SSR (1980) územie patrí do klimatickej oblasti chladnej, s priemernými teplotami vzduchu v júli pod 16oC, okrsku mierne chladného, s priemernou teplotou v júli 12 – 16 oC. Vegetačné obdobie s priemernou dennou teplotou 5oC a viac trvá cca 160 - 180 dní, bezmrazové obdobie 80 – 120 dní. Priemerný ročný úhrn zrážok je 1000 – 1200 mm za rok, (v chladnom polroku 500 – 600 mm, v teplom polroku 600 – 700 mm). Z hľadiska klimatogeografických typov (Tarábek 1980) územie charakterizuje horská klíma chladná, s malou inverziou teplôt, vlhká až veľmi vlhká, s priemernou teplotou v januári -5 až -6,5oC, v júli 13,5 až 16oC, s ročným úhrnom zrážok 800 – 1100 mm.

Územie patrí do povodia rieky Kysuce a jej prítoku Bystrice v hornej časti s pravostranným prítokom potoka Vychylovka. Dôležitá je poloha územia v blízkosti  pramennej oblasti hlavnej európskej rozvodnice. Pre zabezpečenie priaznivého stavu biotopov lokalít je dôležité, aby nebol narušovaný ich hydrologický režim.

Pôdy oblasti (Šály, Šurina 2002) sa zaraďujú medzi kambizeme kyslé, do pôdnej jednotky K8 kambizeme podzolové, sprievodné podzoly kambizemné a rankre zo zvetralín kyslých hornín. Podmienky pre vznik výrazných slatín v oblasti lokálne podmieňujú bázické prameniská. Podľa textúry prevažujú pôdy hlinité, stredne kamenité. Z hľadiska bonitného zaradenia ide prevažne o pôdy s nízkou produkčnou schopnosťou alebo nepoľnohospodárske pôdy.
Minerálne bohatšie flyšové podložie v oblasti spolu so silnými bázickými prameniskami vytvárajú podmienky pre výskyt biotopu Slatiny s vyšším obsahom báz (Ra6). Z nelesných biotopov európskeho významu sú tu ešte zastúpené biotopy vlhkomilných vysokobylinných lemových spoločenstiev Lk5 Vysokobylinné spoločenstvá na vlhkých lúkach, s prevládajúcim zastúpením túžobníka brestolistého (Filipendula ulmaria) v  okrajových častiach dolnej lúky a v zadnej časti lokality horná lúka. Z národne významných biotopov sa tu vyskytujú najmä Podmáčané lúky horských a podhorských oblastí (Lk6) na okrajoch slatín.
Tabuľka 1: prehľad biotopov
	Kód biotopu/ kód Natura 2000
	Názov biotopu
	Významnosť biotopu 
	Výmera v CHÚ v ha
	% z celkovej výmery CHÚ

	Ra6 / 7230
	Slatiny s vysokým obsahom báz
	EV
	0,65 
	70

	Lk5 / 6430
	Vlhkomilné vysokobylinné lemové spoločenstvá na poriečnych nivách od podhorského do alpínskeho stupňa
	EV
	0,10
	10

	Lk6 
	Podmáčané lúky horských a podhorských oblastí
	NV
	0,20
	20


Vysvetlivky:
EV – druh európskeho významu

NV – druh národného významu

Charakteristika biotopov:

7230 Slatiny s vyšším obsahom báz (Ra6)

Dominantné biotopy v menšom území, reprezentatívne pre severovýchodnú oblasť Kysuckej vrchoviny, s výskytom stredne bázických až bázických typov, signalizujú minerálne bohatšie polohy flyšového orografického celku. Prevláda spoločenstvo valeriány celistvolistej (Valeriana simplicifolia) a ostrice žltej (Carex flava), celkový vzhľad porastov dotvárajú páperníky, najmä páperník širokolistý (Eriophorum latifolium), menej páperník úzkolistý (Eriophorum angustiflium), a nižšie ostrice, najmä ostrica prosová (Carex panicea), ostrica čierna (Carex nigra), sitina článkovaná (Juncus articulatus), sitina sivá (Juncus inflexus), sitina kĺbkatá (Juncus conglomeratus), praslička močiarna (Equisetum palustre), vzácna prasličkovka pestrá (Hippochaeta variegata) na dolnej Chmúre, v tejto časti aj tučnica obyčajná (Pinguicula vulgaris), škripinka stlačená (Blysmus compressus),  bielokvet močiarny (Parnassia palustris), barička močiarna (Triglochin palustre). Okolie pramenných zdrojníc charakterizujú výrazné porasty prasličiek - praslička obrovská (Equisetum telmateia) v hornej časti lokality. Druhové bohatstvo lokalít dokumentujú aj početné populácie chránených druhov z čeľade vstavačovitých, najmä kruštík močiarny (Epipactis palustris), päťprstnica obyčajná (Gymnadenia conopsea), päťprstnica hustokvetá (Gymnadenia densiflora), vstavačovec majový (Dactylorhiza majalis), vstavačovec laponský (Dactylorhiza lapponica), vstavačovec strmolistý (Dactylorhiza incarnata), v čase kvitnutia vytvárajú tieto druhy výrazný aspekt.

6430 Vlhkomilné vysokobylinné lemové spoločenstvá na poriečnych nivách od podhorského do alpínskeho stupňa (Lk5)

V území sa vyskytuje čiastkový biotop Lk5 Vysokobylinné spoločenstvá na vlhkých lúkach ako sukcesné štádium väčších plôch prameniskových podmáčaných lúk (biotop Lk6), s ktorými tvorí prelínajúci sa komplex. V biotope Lk5 prevláda aspekt s dominantným zastúpením túžobníka brestolistého (Filipendula ulmaria), na dolnej lúke sa vyskytuje v komplexe s podmáčanými lúkami. Z ďalších charakteristických vyšších širokolistých bylín sa vyskytujú: krkoška chlpatá (Chaerophyllum hirsutum), čerkáč obyčajný (Lysimachia vulgaris), angelika lesná (Angelica sylvestris), mäta dlholistá (Mentha longifolia), pakost močiarny (Geranium palustre), vŕbovka chlpatá (Epilobium hirsutum), škarda močiarna (Crepis paludosa), vrbica vŕbolistá (Lythrum salicaria), deväťsil biely (Petasites albus) a i. Zastúpenie biotopu podporuje aj nepravidelný manažment lokality. 
Podmáčané lúky horských a podhorských oblastí (Lk6)

Biotop národného významu. Vyskytuje sa najmä na okrajoch slatinných lúk. Charakteristický aspekt vytvárajú vyššie byliny so zastúpením druhov pichliač potočný (Cirsium rivulare), krkoška chlpatá (Chaerophyllum hirsutum), sitina rozložitá (Juncus effusus), čerkáč obyčajný (Lysimachia vulgaris), čerkáč hájny (L. nemorum), škarda močiarna (Crepis paludosa), mäta dlholistá (Mentha longifolia), záružlie močiarne (Caltha palustris), žerušnica lúčna (Cardamine pratensis), škripina lesná (Scirpus sylvaticus), angelika lesná (Angelica sylvestris), vstavačovec májový (Dactylorhiza majalis), nezábudka močiarna (Myosotis scorpioides), ostrica srstnatá (Carex hirta), kuklík potočný (Geum rivale), deväťsil biely (Petasites albus), túžobník brestolistý (Filipendula ulmaria) a ďalšie. Na menej podmáčaných okrajoch vytvára populácie chránený mečík škridlicovitý (Gladiolus imbricatus), ďalej sa vyskytujú hrachor lúčny (Lathyrus pratensis), kukučka lúčna (Lychnis flos-cuculi) lipnica lúčna (Poa pratensis), kostrava červená (Festuca rubra), nátržník vzpriamený (Potentilla erecta). Samostatné plochy mezofilných pasienkov alebo kosných lúk ale vyvinuté nie sú. Väčšie prestávky v obhospodarovaní (kosení územia) podporujú rozširovanie vysokobylinných spoločenstiev na vlhkých lúkach (Lk5), tiež prenikanie vyšších bylín z podmáčaných do slatinných lúk.
FLÓRA (Rastlinstvo)
Z hľadiska fytogeografického začlenenia (Futák 1980) územie patrí do oblasti západokarpatskej flóry (Carpaticum occidentale), do obvodu západobeskydskej flóry (Beschidicum occidentale), do okresu Západné Beskydy. 
1/ Chránené, ohrozené, regionálne vzácne a charakteristické druhy:

Z chránených a ohrozených druhov rastlín sa v území vyskytujú: Carex flava agg., Dactylorhiza lapponica, Dactylorhiza majalis, Dactylorhiza incarnata, Epipactis palustris, Eleocharis quinqueflora, Gladiolus imbricatus, Hippochaete variegata, Parnassia palustris, Pedicularis palustris, Pinguicula vulgaris, Valeriana simplicifolia, Triglochin palustre. 
Aspekt slatín vytvárajú porasty nižších ostríc (rod Carex),  páperníka širokolistého (Eriophorum latifolium) a valeriány celistvolistej (Valeriana simplicifolia). V podmáčaných a mokradných lúkach sú v regióne typické vyššie byliny ako pichliač potočný (Cirsium rivulare), túžobník brestolistý (Filipendula ulmaria).
Ďalšie charakteristické druhy rastlín sú uvedené pri popise biotopov.
2/ Nepôvodné (introdukované, zavlečené) a invázne druhy z prílohy č. 2 vyhlášky č. 24/2003 Z. z., 
Výskyt nepôvodných a invázne sa správajúcich druhov – v oblasti dolnej lúky neboli zistené.
FAUNA (Živočíšstvo)
Údaje sú uvedené v prílohe 6.7.3 v tabuľke s charakteristikami chránených a ohrozených druhov živočíchov z lokality a jej okolia.
1.6.2. Stručný opis predmetu ochrany 

Predmetom ochrany sú biotopy:
	Biotopy európskeho významu

	Kód biotopu
	Kód NATURA
	Názov biotopu

	Ra6
	7230
	Slatiny s vysokým obsahom báz

	Lk5
	6430
	Vysokobylinné spoločenstvá na vlhkých lúkach


	Biotopy národného významu

	Kód biotopu
	Názov biotopu

	Lk6
	Podmáčané lúky podhorských a horských oblastí


Biotopy boli v území identifikované terénnym mapovaním v zmysle platnej metodiky na mapovanie nelesných biotopov. Úprava zastúpenia biotopov ako predmetov ochrany je zdôvodnená v kapitole 1.6.4. Podrobnejšia charakteristika biotopov je v popise prírodných pomerov územia.
Predmetom ochrany sú biotopy druhov rastlín národného významu: vstavačovec strmolistý (Dactylorhiza incarnata) a biotopy druhov živočíchov národného významu: salamandra škvrnitá (Salamandra salamandra), jašterica živorodá (Lacerta vivipara), užovka obojková (Natrix natrix), vretenica obyčajná (Vipera berus).
1.6.3. Hodnotenie stavu predmetu ochrany, stanovenie priorít ochrany
Tabuľka 2 Stav predmetov ochrany - biotopov
	Kód biotopu
	Reprezen-tatívnosť biotopu v území
	Relatívna rozloha biotopu v území
	Zachova-losť biotopu v území
	Stav biotopu
	Výmera  v rámci  bioregiónu (km2)
	Stav bioto-pu v rámci bioregiónu
	bioregión
	Cieľ ochrany v rámci územia
	Priorita

	7230

(Ra6)
	A
	A
	B
	B
	9,9
	U1
	alp
	Zlepšenie stavu v území
	vysoká

	6430

(Lk5)
	B
	C
	B
	B
	19,87
	FV
	alp
	Zachovanie stavu v území
	stredná


A – priaznivý – výborný, B – priaznivý – dobrý, C – nepriaznivý – narušený, D – nepriaznivý – nevyhovujúci

FV – priaznivý, U1 – nepriaznivý – nevyhovujúci, U2 – nepriaznivý – zlý (Polák, Saxa 2005)

Grafické znázornenie v tabuľke je vo forme „semafórových farieb“ – zelená znamená, že situácia je v poriadku, oranžová znamená stav pohotovosti, červená – pozor, situáciu je potrebné riešiť.

Ťažiskový biotop Ra6 Slatiny s vysokým obsahom báz je reprezentatívnou ukážkou typu biotopu ako pre región charakteristického spoločenstva valeriány celistvolistej (Valeriana simplicifolia) a ostrice žltej (Carex flava) vo flyšovom pásme, najmä vplyvom minerálne bohatšieho podložia Kysuckej vrchoviny, s výskytom bázických pramenísk (stav A z hľadiska reprezentativity). V prostredí Múzea Kysuckej dediny má veľmi dobrý potenciál v zmysle informovania verejnosti o jedinečných hodnotách lokalít. 
Aktuálna hodnota zachovalosti biotopov (v porovnaní s obdobím návrhu na zaradenie a schválenie do siete území európskeho významu Natura 2000 v SDF formulári) je menej priaznivá (v súčasnosti stav B z hľadiska zachovalosti). Po období zabezpečenia pravidelného kosenia najmä dolnej lúky s odstraňovaním náletových drevín v rokoch 2000 – 2006 z prostriedkov štátnej ochrany prírody lokalita nebola niekoľko rokov kosená, čo sa prejavuje zmladzovaním náletových drevín, zatiaľ v okrajových častiach a prenikaním vyšších bylín z podmáčaných lúk a vysokobylinných mokradí do konkurenčne zraniteľných slatinných biotopov. Nepriaznivo sa prejavili aj vplyvy približovania dreva, v bezprostrednom okolí došlo k prehĺbeniu okrajového jarku s predpokladaným vplyvom na zhoršenie hydrologického režimu a miernej ruderalizácii okrajových častí územia.
Biotopy podmáčaných lúk (Lk6) a vysokobylinných mokradí (biotop Lk5) tvoria vnútorné ochranné pásmo slatinnej lokality, bez potreby osobitného režimu obhospodarovania, odlišného od kosenia slatín. Tieto biotopy majú zhoršený stav najmä v okrajových častiach územia (sukcesia náletových drevín, ruderalizácia pri občasnom skladovaní dreva na okraji lokality pri potoku). Pri potlačení negatívnych vplyvov z okolia a pravidelnom kosení predpokladáme aj ústup ruderalizácie okraja územia a biotopov v tomto priestore.
Bázické slatiny (Ra6) sú zároveň biotopom druhu národného významu vstavačovec strmolistý (Dactylorhiza incarnata), ktorý v regióne vytvára málopočetné populácie, stav týchto populácií a výskyt druhu je priamo úmerný stavu charakteristického druhu.
Slatiny a podmáčané lúky poskytujú dobré podmienky pre pobyt živočíchov národného významu, ktoré sú predmetom ochrany, pre obojživelníky najmä v terestrickej fáze, užovky počas roka aj v okolí potoka. Pravidelné kosenie pobytové podmienky živočíchov stabilizuje, opatrenia na ochranu potoka zlepšujú. Celkovo sa zlepšenie podmienok výskytu biotopov a stanovíšť výskytu živočíchov NV môže riešiť v okrajových častiach lokalít, bez potreby riešenia stretu záujmov s ochranou slatín. 
Prioritou ochrany v území je zlepšenie stavu najhodnotnejšieho biotopu Ra6 Slatiny s vysokým obsahom báz. Kvalitu biotopu dokumentuje druhová pestrosť s výskytom druhu národného významu vstavačovec strmolistý (Dactylorhiza incarnata). Zlepšenie stavu dominantného biotopu priaznivo ovplyvňuje aj stav druhov, ktoré sú predmetom ochrany a ďalšie záujmy ochrany prírody. 

Poznámka: Biotopy slatín, vysokobylinných mokradí a podmáčaných lúk (Ra6, Lk5, Lk6) tvoria prelínajúci sa komplex, pri pravidelnom kosení sú dominantné slatiny. Vysokobylinné spoločenstvá a podmáčané lúky sa vyskytujú najmä v okrajových menej podmáčaných častiach, na úkor slatín sa rozširujú pri absencii kosenia preto sa biotopy uvádzajú ako komplex a osobitne sa v priestore nevymedzujú.
1.6.4. Hodnotenie ďalších osobitných záujmov ochrany prírody a krajiny v území
Ako hlavný predmet ochrany nie sú určené biotopy chránených a ohrozených druhov rastlín národného významu: päťprstnica hustokvetá (Gymnadenia densiflora), vstavačovec májový (Dactylorhiza majalis), vstavačovec laponský (Dactylorhiza lapponica), kruštík močiarny (Epipactis palustris), tučnica obyčajná (Pinguicula vulgaris), prasličkovka pestrá (Hippochaete variegata), bahnička málokvetá (Eleocharis quinqueflora), všivec močiarny (Pedicularis palustris), mečík škridlicovitý (Gladiolus imbricatus), z ohrozených druhov valeriana celistvolistá (Valeriana simplicifolia).

Populácie druhov rastlín národného významu, ktoré nie sú hlavným predmetom ochrany, ale sú významné pre biodiverzitu a kvalitu biotopu slatín, sú zatiaľ v pomerne dobrom stave viaceré z nich majú v regióne ojedinelý alebo zriedkavý výskyt (prasličkovka pestrá, tučnica obyčajná). Na lokalite dolná lúka boli pozorované zmeny v rozšírení machorastov – vyššie zastúpenie v niektorých miestach má druh Climatium dendroides, charakteristický skôr pre prechodné spoločenstvá medzi slatinami a podmáčanými lúkami, čo môže byť spôsobené občasnými zásahmi do okrajového potoka pri približovaní drevnej hmoty.
Ako hlavný predmet ochrany nie sú určené ani biotopy druhov živočíchov európskeho významu: kunka žltobruchá (Bombina variegata), mlok karpatský (Triturus montandoni), pre ktoré sa predpokladá v území iba občasny výskyt v terestrickej fáze.
Ako predmet ochrany nie je určený ani biotop európskeho významu Lk1 Nížinné a podhorské kosné lúky. Pri podrobnejšom mapovaní sa na okrajových menej podmáčaných stanovištiach zistil biotop Lk5 Vysokobylinné spoločenstvá na vlhkých lúkach, v komplexe s biotopom národného významu Lk6 Podmáčané lúky horských a podhorských oblastí. Preto ako predmet ochrany sú zaradené biotopy Lk5 a Lk6. Zaradenie biotopu Lk1 Nížinné a podhorské kosné lúky medzi predmety ochrany územia európskeho významu preto hodnotíme ako vedecký omyl.

1.7. Výsledky komplexného zisťovania stavu lesa 

Územie sa nenachádza na lesných pozemkoch, preto sa kapitola nespracováva. V programe starostlivosti budú riešené iba vplyvy ťažby, najmä približovania dreva a vytvárania prechodných skládok v blízkom okolí a v okrajových častiach lokality.
2. SOCIOEKONOMICKÉ POMERY (využívanie územia a jeho okolia, pozitívne a negatívne faktory)

2.1. Historický kontext 

Prvý návrh na ochranu slatinných lúčok z obdobia výskumných prác z roku 1977 na XIII. tábore ochrancov prírody v Novej Bystrici – Vychylovke podal účastník Josef Šachl z Poděbrad, člen Československej botanickej spoločnosti. Uvádza pritom výskyt charakteristického druhu tohto typu slatín kruštíka močiarneho (Epipactis palustris) z oboch lúčok v počte cca 2000 jedincov. Návrh na ochranu dolnej lúky sa dostal do Aktualizácie preventívnych opatrení ochrany prírody 1986. Po vyhlásení CHKO Kysuce v roku 1984 Správa CHKO Kysuce (Ing. Matejová) spracovala v roku 2001 projekt ochrany pre dolnú lúku, vyhlásená bola všeobecne záväznou vyhláškou Krajského úradu životného prostredia v Žiline č. 4/2001 z 12. 9. 2001, s  účinnosťou od 1. 12. 2001, uverejnené vo Vestníku Ministerstva životného prostredia v roku 2001. 
Po schválení národného zoznamu navrhovaných území európskeho významu vládou SR 17. 3. 2004 bol chránený areál Chmúra (dolná lúka) spolu s ďalšou lokalitou s podobnými hodnotami (horná lúka) v areáli Múzea Kysuckej dediny navrhnutý na zaradenie do siete území európskeho významu SKÚEV0289 Chmúra. Dňa 19. marca 2008 bolo zverejnené rozhodnutie Komisie 2008/218/ES z 25. januára 2008, ktorým sa podľa smernice Rady 92/43/EHS prijíma prvý aktualizovaný zoznam lokalít európskeho významu v alpskom biogeografickom regióne.
Z hľadiska dlhodobého zachovania slatín malo v minulosti kľúčový význam extenzívne hospodárske využitie – ručné kosenie slatín na stelivo pre dobytok, spravidla v neskoršom vegetačnom období (druhá polovica leta, po zabezpečení sena na kŕmenie), vyhovujúce pre neskoršie kvitnúce chránené druhy ako kruštík močiarny, päťprstnice, niektoré vstavačovce, mečík škridlicovitý). Zachovala sa tým druhová pestrosť slatín a podmáčaných lúk. Po socializácii poľnohospodárstva a postupnom obmedzení chovu dobytka sa podmáčané lokality prestali kosiť, čo sa prejavilo v neskoršom období zarastaním okrajov slatín vyššími bylinami a náletovými drevinami. Po zriadení Múzea Kysuckej dediny (súčasť Kysuckého múzea v Čadci) v sedemdesiatych rokoch minulého storočia boli obe lokality prirodzene včlenené do jeho areálu. Vzhľadom na veľké množstvo iných úloh a problémov múzea v období budovania areálu historickej expozície sa náročné udržiavanie – kosenie slatín užívateľom pozemkov neriešilo, správca areálu MKD nepotreboval biomasu kosených lúk. V období aktivizácie Štátnej ochrany prírody SR pri mapovaní a budovaní siete území európskeho významu NaturaA 2000 - Správa CHKO Kysuce organizovala kosenie a odstraňovanie náletových drevín, z prostriedkov Envirofondu a prostriedkov vyčlenených MŹP SR pre Štátnu ochranu prírody SR, prostredníctvom zmlúv a dohôd, vrátane zapojenia užívateľa pozemkov – Kysuckého múzea v Čadci.
2.2. Stručný opis aktuálneho stavu 
Ako vyplýva z hodnotenia stavu predmetu ochrany, reprezentatívnosť a biodiverzita hlavného predmetu ochrany – biotopu bázických slatín ostáva zachovaná. Menej priaznivá je zachovalosť územia v súvislosti s nekosením lokalít po roku 2006 v dôsledku obmedzenia rozpočtu ŠOP SR – Správy CHKO Kysuce, tiež obmedzenia finančných prostriedkov z Envirofondu. Z týchto prostriedkov v rokoch 2000 – 2006 bolo zabezpečované potrebné pravidelné kosenie najmä dolnej lúky (ručne a krovinorezom), s odstraňovaním biomasy a náletových drevín pracovníkmi Správy CHKO Kysuce a externými zhotoviteľmi (zmluvy, dohody, zdroj financovania: Envirofond a rozpočet ŠOP SR – Správy CHKO Kysuce). 
V súčasnosti dochádza opäť k zmladzovaniu náletových drevín, zatiaľ na okrajoch lokalít. Na lokalitách nie sú vyčlenené pôdne diely LPIS, preto v súčasnosti nie je možné počítať so zapojením vlastníkov – užívateľov pozemkov do ich obhospodarovania s využitím podpôr z Programu rozvoja vidieka (PRV, schémy Agroenvironment, Natura 2000) - priamo ani dohodou o obhospodarovaní poľnohospodárskym podnikom, ktorý má v PRV pozemky v širšej oblasti Múzea kysuckej dediny a doliny Chmúra.


Ďalším nepriaznivým vplyvom na dolnej lúke bolo približovanie dreva z lesných porastov nad lokalitou (kalamitná ťažba), došlo k dočasnému skladovaniu dreva na okraji lokality a prehĺbeniu okrajového potoka, čo by mohlo mať nepriaznivý vplyv na hydrologický režim slatín. V súvislosti s nevhodným skladovaním a približovaním dreva, Správa CHKO Kysuce v roku 2013 riešila podnet - upozornenie (pre Lesy SR) na odstránenie takýchto skládok. V roku 2015 bolo zistené približovanie dreva miestnym urbárskym spoločenstvom, tiež so zložením časti kmeňoviny v hornej časti potoka. V programe starostlivosti je potrebné overiť a doriešiť stabilizáciu okrajového jarku tak, aby nedochádzalo k jeho prehlbovaniu. Zároveň na základe dohody so správcom širšieho areálu Múzea kysuckej dediny zabezpečiť jednoduché žrďové oplôtky, podľa predbežnej dohody z vonkajšej strany lokality (pred potokom). Pri hornej lúke (druhej lokalite SKUEV Chmúra) bolo pred cca 2 rokmi zriadené podobné odčleňujúce žrďové oplotenie medzi jej západným  okrajom a lesnou cestou (na základe požiadavky Správy CHKO Kysuce v súvislosti so zriadením lesníckeho náučného chodníka). Oplôtok predstavuje ochrannú bariéru z hľadiska možných nepriaznivých vplyvov z okolia, najmä v súvislosti s približovaním dreva.
Územný plán obce Nová Bystrica bol schválený Uznesením Obecného zastupiteľstva v Novej Bystrici číslo 5/2007 zo dňa 19. apríla 2007, s účinnosťou od 7. mája 2007. V rámci uznesenia bola záväzná časť územného plánu obce Nová Bystrica. Priestorové vzťahy v území sú riešené v grafickej časti: „Komplexný výkres priestorového usporiadania a funkčného využívania územia, ochrany prírody, záväzných častí a verejnoprospešných stavieb“. V tomto výkrese sú vyznačené aj územia európskeho významu - v legende ako hranice NATURA 2000 - pre územia z etapy A (Kysucké Beskydy, Chmúra), vyznačené ako existujúci stav, s rozlíšením aktuálnych stupňov ochrany (pre lokality SKUEV0289 Chmúra: 4. a 2. stupeň). V kolízii so záujmami ochrany prírody je vo výkrese, riešiacom dopravu a inžinierske siete návrh VN 22 kV vedenia cez lokalitu dolná lúka (CHA Chmúra), v súčasnosti v 4. stupni ochrany. Túto kolíziu bude nutné doriešiť korekciou v trasovaní uvedenej inžinierskej siete mimo podmáčanú lokalitu územia európskeho významu. V zmenách a doplnkoch územného plánu č. 1 a č.2 sa tento problém neriešil, pretože lokalita Chmúra a oblasť MKD neboli zaradené medzi riešené územia dodatkov územného plánu a do rozpracovaných materiálov ich už nebolo možné zaradiť.
Chránený areál Chmúra má veľmi dobrý potenciál na náučné vyžívanie, a to nielen ako územie európskeho významu s hodnotnými biotopmi a druhmi na jednej strane, ale aj v rámci historickej expozície ľudovej architektúry v prírode – ako charakteristický jav hospodárenia v krajine. Seno z lúk tohto typu s ostricami a prasličkami sa využívalo najmä na stelivo. Kosili sa neskôr (po zabezpečení sena z krmovinársky bohatších lúk), čo prispelo k zachovaniu ich druhovej pestrosti – vysemenili sa aj neskoršie kvitnúce druhy ako kruštík močiarny a päťprstnica hustokvetá. Tento náučný potenciál môže prispieť k občasnému zamestnaniu špecializovaných sprievodcov napr. pre školské alebo táborové exkurzia v období kvitnutia atraktívnych druhov.
Na zvýšenie informovanosti verejnosti bolo zabezpečené označenie lokality dolnej lúky a vydanie informačnej brožúrky Chmúra, NATURA 2000, v roku 2007.
2.3. Návrh zásad a opatrení využívania územia a jeho okolia z hľadiska cieľov ochrany 

Pri stanovení zásad ako východiska pre návrh opatrení na splnenie cieľov ochrany pre územie CHA Chmúra má osobitný význam začlenenie slatinnej lúky do areálu Múzea Kysuckej dediny. V tomto prostredí môžu byť prirodzenou ukážkou krajinotvorby, ako dôsledku potrieb využívania prírodných zdrojov z obdobia, dokumentovaného muzeálnou expozíciou. Kľúčový význam má preto spolupráca s užívateľom pozemkov Kysuckým múzeom v Čadci, Správou Múzea Kysuckej dediny v Novej Bystrici - Vychylovke, ako strategickým partnerom pri organizovaní starostlivosti o chránený areál a využívanie územia slatín.
Na základe vyhodnotenia historického stavu a aktuálneho stavu využívania lokality je možné identifikovať niekoľko oblastí, ktoré majú vplyv na predmety ochrany a využívanie územia:

Poľnohospodárska činnosť: 

· pravidelné ručné kosenie s odstránením biomasy, optimálne so sušením a odvezením sena z lokality 
· predchádzať by mu malo jednorazové odstránenie náletových drevín, zasahujúcich do plochy lokality (smreky, krovité vŕby)

· výhľadovo jednať s poľnohospodárskym družstvom, kosiacim okolité pôdne diely LPIS ohľadom zaradenia lokality do Programu rozvoja vidieka (Agroenvironment, NATURA v 4. stupni ochrany), s využitím nárokovateľných zdrojov z Európskej únie.

Negatívne vplyvy z okolia, predovšetkým hospodárenia na lesných pozemkoch: 
· prejednanie problému so spádovo príslušnými obhospodarovateľmi lesa (štátne lesy, urbáre), so zainteresovaním na ochrane, prípadne údržbe oplôtku.
· stabilizovať potok jednoduchými priečnymi prahmi z prírodných materiálov (drevo, kameň)
· odčlenenie lokality z vonkajšej strany (pred potokom) jednoduchým žrďovým oplôtkom na ochranu potoka a nadväzných slatín pred poškodzovaním pri približovaní drevnej hmoty, 

· zabezpečovať obnovu a údržbu oficiálneho značenia územia ako dôležitý predpoklad predchádzania poškodzovania vplyvmi z okolia.

Monitoring na sledovanie vplyvu realizovaných opatrení na biotop slatín
· využitie existujúceho monitoringu bázickej slatiny na založenej TML, 
· založenie menšej monitorovacej plochy (TMP) na sledovanie kvantitatívnych zmien v zastúpení vybraných druhov vyšších rastlín a machorastov
Doriešenie nesúladov v ÚPD obce a katastrálnych údajov.
· jednanie s elektrikármi - žiadosť o zmenu koncového úseku výhľadovej trasy, navrhovanej v silne  podmáčanom teréne 

· podnet na riešenie nesúladu územného plánu s ochranou lokality pri najbližšej zmene a doplnku ÚPN_SU
· požiadavka o spoluprácu a prednostné riešenie vysporiadania pozemkov v lokalite dolná lúka - výhľadovo odkúpenie v súčasnosti nevyužívaných pozemkov pre štátnu ochranu prírody, alebo inú štátnu organizáciu (napr. Žilinský samosprávny kraj, ktorý je vlastníkom druhej lokality  územia európskeho významu Chmúra – Hornej lúky a niektorých ďalších pozemkov v areáli MKD).
Využívanie územia na informačno-vzdelávacie ciele

· zabezpečiť podrobnejšie informácie o hodnotách slatín a historickom kontexte ich využívania, ktorý umožnil zachovanie ich druhovej pestrosti (informačný panel v areáli MKD, lektorská činnosť)
3. CIELE STAROSTLIVOSTI A OPATRENIA NA ICH DOSIAHNUTIE

3.1. Stanovenie dlhodobých cieľov starostlivosti v nadväznosti na ekologicko-funkčné priestory a zóny 

Vzhľadom k charakteru územia, ktoré je malé a s homogénnymi nárokmi na obhospodarovanie, neboli vyčlenené viaceré ekologicko-funkčné priestory. Pre celé územie bol definovaný rovnaký hlavný (strategický) cieľ ochrany: Dosiahnuť do roku 2027 zlepšenie alebo zachovanie stavu biotopov a biotopov druhov, ktoré sú predmetom ochrany.

3.2. Stanovenie operatívnych cieľov v nadväznosti na ekologicko-funkčné priestory a zóny 

Pre celé územie boli definované nasledovné operatívne ciele:

Vedľajší (operatívny) cieľ 1: 

Zlepšiť do roku 2027 stav biotopu európskeho významu Ra6 Slatiny s vysokým obsahom báz (7230) z kategórie B do kategórie A, zachovať súčasný stav kategórie B biotopu európskeho významu Lk5 Vysokobylinné spoločenstvá na vlhkých lúkach (6430) a zabezpečiť zachovanie stavu biotopu národného významu Lk6 Podmáčané lúky horských a podhorských oblastí, čím sa zabezpečí aj zachovanie stavu druhov na ne viazaných. 
Vedľajší (operatívny) cieľ 2:
Zabezpečenie pravidelného sledovania stavu predmetov ochrany územia.
Vedľajší (operatívny) cieľ 3:
Zvýšiť komunikáciu a spoluprácu s užívateľmi pozemkov a zvýšenie povedomia verejnosti o hodnotách územia. 
3.3 Rámcové plánovanie a modely hospodárenia pre lesné biotopy
Územie sa nenachádza na lesných pozemkoch, preto sa kapitola nespracováva.
3.4. Navrhované opatrenia, stanovenie harmonogramu ich plnenia, určenie subjektu zodpovedného za ich plnenie, stanovenie merateľných indikátorov ich plnenia 

	1.1.1.
	Obnova kosenia slatiny 

a podmáčaných lúk so starinami v termíne august – september  na ploche cca 0,30 ha
	vykosenie lokality mimo plochy náletových drevín s odstránením biomasy (fotodokumentácia pred a po zásahu), dosiahnutie stavu A biotopu Ra6, zachovanie stavu B biotopu Lk5
	2018- 2019
	ŠOP SR – 

S-CHKO Kysuce
	OPKŽP, rozpočet ŠOP SR, iné

	1.1.2.
	Opakované kosenie slatiny a podmáčaných lúk na celej ploche cca 0,35 ha v termíne august - september
	kosenie celej lokality s odstránením biomasy (fotodokumentácia pred a po zásahu), dosiahnutie stavu A biotopu Ra6, zachovanie stavu B biotopu Lk5
	2019
-2047 
	ŠOP SR – 

S-CHKO Kysuce
	OPKŽP, PRV

	

	Opat-renie 1.2.
	Odstránenie náletových drevín (smreky, krovité vŕby) z plochy s ponechaním časti drevín na okraji, na stabilizáciu okrajového potoka

	
	Merateľný indikátor plnenia: odstránené náletové dreviny s výnimkou okraja lokality, dosiahnutie stavu A biotopu Ra6, zachovanie stavu B biotopu Lk5

	číslo aktivity
	opis aktivity
	výstup – indikátor plnenia aktivity
	termín
	zodpovednosť
	zdroje

	1.2.1.
	Odstránenie náletových drevín z plochy (smreky, krovité vŕby) mimo vegetačnej sezóny, ponechanie časti drevín pri potoku na stabilizáciu svahu
	odstránené dreviny z plochy, ponechaný pruh okolo potoka cca 10%, dosiahnutie stavu A biotopu Ra6, zachovanie stavu B biotopu Lk5
	2018-2019
	ŠOP SR – 

S-CHKO Kysuce
	OPKŽP, rozpočet ŠOP SR

	

	Opat-renie 1.3
	Ku koncu terajšieho obdobia platnosti PRV prejednať v spolupráci so Správou MKD a spádovo príslušným poľnohospodárskym podnikom možnosť vyčlenenia pôdneho dielu LPIS s využitím podpôr PRV (schémy Agroenvironment, Natura 2000), 

	
	Merateľný indikátor plnenia: vyčlenenie pôdneho dielu LPIS, kosenie podľa  schém Agroenvironment a NATURA

	číslo aktivity
	opis aktivity
	výstup – indikátor plnenia aktivity
	termín
	zodpovednosť
	zdroje

	1.3.1.
	Jednanie o možnosti začlenia lokality do PRV 

s PD Beskyd Orava, spol. s r. o. (terajší užívateľ LPIS v oblasti MKD) a Kysuckým múzeom v Čadci
	Správa z jednania, zriadenie pôd. dielu LPIS na lokalite
	2020
	ŠOP SR – S-CHKO Kysuce
	rozpočet ŠOP SR

	1.3.2
	Identifikácia biotopov a ďalších podmienok (termín kosenia) na začlenenie lokality do schém Agroenvironment a NATURA 2000 
	Potvrdenie o výskyte biotopov a začlenení lokality do sústavy NATURA 2000
	2021
	ŠOP SR – S-CHKO Kysuce
	rozpočet ŠOP SR

	 Oblasť činnosti: Eliminácia negatívnych vplyvov z okolia, najmä z hospodárenia v lesoch


	Opat-renie 1.4
	Prejednanie šetrných spôsobov približovania vyťaženej drevnej hmoty v okolí chráneného areálu, riešenie nápravy lokálnych poškodení okrajového potoka

	
	Merateľný indikátor plnenia: správa z jednania, realizácia lokálnych opatrení, zachovanie stavu B biotopu Lk5.

	číslo aktivity
	opis aktivity
	výstup – indikátor plnenia aktivity
	termín
	zodpovednosť
	zdroje

	1.4.1.
	Jednanie k zamedzeniu opakovaného poškodzovania potoka a okrajových podmáčaných lúk
	záznam z jednania, dohoda o nápravných opatreniach na potoku 
	2018- 2019
	ŠOP SR – 

S-CHKO Kysuce
	rozpočet ŠOP SR

	1.4.2
	Zabezpečenie nápravy zahĺbených úsekov potoka, napr. jednoduchými drevenými prehrádzkami
	realizácia prehrádzok, alebo iných stabilizačných opatrení na potoku.
	2019- 2020
	Lesy SR, urbárske spoločenstvá
	Lesy SR, urbárske spoločenstvá

	Poznámka: jednanie za účasti správcu areálu MKD

	Opat-renie 1.5
	Zabezpečenie jednoduchého žrďového oplôtka v dĺžke cca 140 m po vonkajšej strane okrajového potôčika ako preventívne opatrenie

	
	Merateľný indikátor plnenia: umiestnený oplôtok

	číslo aktivity
	opis aktivity
	výstup – indikátor plnenia aktivity
	termín
	zodpovednosť
	zdroje

	1.5.1
	Umiestnenie žrďového oplôtka na parcele 111737/1 po predchádzajúcom prejednaní s užívateľom pozemku v areáli MKD
	oplôtok, umiestnený na vonkajšej (ľavej) strane potoka.
	2018 - 2020
	ŠOP SR – S-CHKO Kysuce
	OPKŽP, rozpočet ŠOP SR

	1.5.2
	Obnova alebo oprava žrďového oplôtka 
	obnovený alebo opravený oplôtok
	2019- 2020
	ŠOP SR – S-CHKO Kysuce
	rozpočet ŠOP SR

	Opat-renie 1.6
	Údržba a obnova predpísaného značenia chráneného areálu na dvoch miestach podľa mapky 6.6 ako preventívne opatrenie – informácia o lokalizácii chráneného územia

	
	Merateľný indikátor plnenia: existencia funkčného udržiavaného značenia

	číslo aktivity
	opis aktivity
	výstup – indikátor plnenia aktivity
	termín
	zodpovednosť
	zdroje

	1.6.1.
	Doplnenie a údržba oficiálneho značenia CHÚ s predpísanou symbolikou
	značenie v dobrom stave
	2018 

-2047
	ŠOP SR – S-CHKO Kysuce
	rozpočet ŠOP SR

	Oblasť činnosti: Riešenie nesúladu v ÚPD obce a problémov katastrálnych údajov.



	Opat-renie 1.7
	Riešiť zmenu koncového úseku navrhovanej trasy 22 kV elektrického vedenia  v ÚPD obce tak, aby neviedla cez podmáčanú slatinnú lúku chráneného areálu.

	
	Merateľný indikátor plnenia: zapracovanie zmeny vedenia úseku trasy do UPD.

	číslo aktivity
	opis aktivity
	výstup – indikátor plnenia aktivity
	termín
	zodpovednosť
	zdroje

	1.7.1.
	Jednanie so zástupcami Severoslovenskej energetiky  (Elektroenergetické montáže Žilina) o zmene výhľadovej trasy 22 kV el. vedenia
	dohoda o zmene výhľadovej trasy mimo podmáčanú slatinnú lúku CHA Chmúra
	2018- 2020 
	ŠOP SR – 

S-CHKO Kysuce
	rozpočet ŠOP SR

	1.7.2.
	Žiadosť Obecnému úradu v Novej Bystrici riešiť zmenu trasy v územnom pláne
	zaslanie žiadosti, (realizácia zmeny  pri riešení zmeny a doplnku UPD)
	2018- 2020
	ŠOP SR – 

S-CHKO Kysuce
	rozpočet ŠOP SR

	

	Opat-renie 1.8.
	Zabezpečiť geodetické zameranie lokality Chmúra ako podklad pre rýchlejšie doriešenie identifikácie vlastníckych vzťahov v rámci spracovávaného ROEP.

	
	Merateľný indikátor plnenia: geodetické zameranie lokality

	číslo aktivity
	opis aktivity
	výstup – indikátor plnenia aktivity
	termín
	zodpovednosť
	zdroje

	1.8.1
	Geodetické zameranie lokality v záujme spresnenia polohy lokality ako predpokladu identifikácie vlast. vzťahov (cca 95% územia nevysporiadané vlastníctvo)
	Geodetické zameranie so spresnenou lokalizáciou CHA
	2018- 2020
	ŠOP SR – S-CHKO Kysuce
	OPKŽP, rozpočet ŠOP SR

	1.8.2
	Výhľadovo pripraviť podmienky pre vykúpenie pozemkov do vlastníctva štátu
	Spracovaný návrh na vykúpenie pozemkov
	2021
	ŠOP SR – S-CHKO Kysuce
	OPKŽP, rozpočet ŠOP SR

	Poznámka: Druhá lokalita SKUEV Chmúra – Horná lúka je vysporiadaná – vo vlastníctve Žilinského samosprávneho kraja, podobne ako niektoré ďalšie pozemky v areáli Múzea kysuckej dediny. Vysporiadané vlastnícke vzťahy umožňujú čerpať finančné prostriedky na udržanie a zlepšenie stavu biotopov a druhov, tiež na zlepšenie  náučného potenciálu lokality z fondov a projektov. 



	Vedľajší (operatívny) cieľ 2:
Zabezpečenie pravidelného sledovania stavu predmetov ochrany územia.

	Merateľný ukazovateľ plnenia: aktuálne údaje o stave biotopov a druhov, ktoré sú predmetom ochrany územia

	Oblasť činnosti: Monitoring 



	Opatrenie 2.1
	Pokračovanie v monitoringu slatinného biotopu Ra6 na zriadenej TML na kontrolu stavu biotopu. 

	
	Merateľný indikátor plnenia: uskutočnenie monitoringu a získané informácie o stave biotopu v území.

	číslo aktivity
	opis aktivity
	výstup – indikátor plnenia aktivity
	termín
	zodpovednosť
	zdroje

	2.1.1
	Zabezpečiť pravidelný základný monitoring biotopu Ra6 na zriadenej TML v intervale 1 x 3–5 rokov
	uskutočnenie a opakovanie monitoringu, údaje o stave biotopu v území vzhľadom k realizácii manažmentu
	2018-2047 
	ŠOP SR – 

S-CHKO Kysuce
	OPKŽP, rozpočet ŠOP SR

	

	Opatrenie 2.2.
	Zriadenie menšej monitorovacej plochy vo vybranej časti biotopu Ra6 na kontrolu zlepšovania stavu biotopu podľa kvantitatívnych ukazovateľov vybraných druhov

	
	Merateľný indikátor plnenia: monitoring podľa kvalitatívnych ukazovateľov vybraných druhov

	číslo aktivity
	opis aktivity
	výstup – indikátor plnenia aktivity
	termín
	zodpovednosť
	zdroje

	2.2.1.
	Zriadenie menšej TMP na sledovanie zlepšenia stavu biotopu v oblasti lokality s výskytom prasličkovky pestrej a tučnice  obyčajnej
	zriadenie TMP a uskutočnenie prvého monitoringu, (vrátane monitoringu machorastov).
	2018
	ŠOP SR – S-CHKO Kysuce
	rozpočet ŠOP SR

	2.2.2
	Pokračovanie monitoringu na lokalite v intervale

1 x 3-5rokov
	realizácia opakovaných monitoringov
	2019
-2047
	ŠOP SR – S-CHKO Kysuce
	rozpočet ŠOP SR

	Poznámka: Pre živočíchy národného významu, ktoré sú predmetmi ochrany, sa nepočíta s monitoringom, iba s príležitostným sledovaním prítomnosti


	Vedľajší (operatívny) cieľ 3:
Zvýšiť komunikáciu a spoluprácu s užívateľmi pozemkov a zvýšenie povedomia verejnosti o hodnotách územia.

	Merateľný ukazovateľ plnenia: zníženie počtu negatívnych vplyvov na územie, propagácia územia

	Oblasť činnosti: Informačno-vzdelávacie využitie lokality v areáli Múzea kysuckej dediny (MKD)


	Opatrenie  3.1
	Zabezpečiť náučný panel s podrobnejšími informáciami o hodnotách slatinných lokalít v areáli MKD

	
	Merateľný indikátor plnenia: inštalácia panelu

	číslo aktivity
	opis aktivity
	výstup – indikátor plnenia aktivity
	termín
	zodpovednosť
	zdroje

	3.1.1
	Spracovať, prejednať a schváliť návrh (projekt) na informačný panel
	vypracovanie odborného návrhu a projektu
	2018- 2019
	ŠOP SR – 

S-CHKO Kysuce
	OPKŽP, rozpočet ŠOP SR

	3.1.2
	Výroba a osadenie informačného panelu v areáli MKD
	realizovaný informačný panel
	2019- 2021
	ŠOP SR – 

S-CHKO Kysuce
	OPKŽP, rozpočet ŠOP SR

	

	Opatrenie  3.2.
	Využitie informácií o slatinných lúkach ako súčasti historického využívania krajiny pre vybrané skupiny návštevníkov MKD

	
	Merateľný indikátor plnenia: uzavretie dohody o využívaní s Kysuckým múzeom

	číslo aktivity
	opis aktivity
	výstup – indikátor plnenia aktivity
	termín
	zodpovednosť
	zdroje

	3.2.1.
	Vypracovanie návrhov textov o slatinách pre lektorov MKD
	návrh textov pre návštevníkov MKD a špecializované skupiny (napr. školy), 
	2018
	ŠOP SR – S-CHKO Kysuce
	rozpočet ŠOP SR

	3.2.2
	Dohoda s Kysuckým múzeom o ich využití v sprievodcovskej činnosti
	uzavretia dohody s Kysuckým múzeom
	2019
-2047
	ŠOP SR – 

S-CHKO Kysuce
	rozpočet ŠOP SR

	


4. SPÔSOB VYHODNOCOVANIA PLNENIA PROGRAMU STAROSTLIVOSTI 
Plnenie aktivít by malo byť kontrolované podľa termínov harmonogramu navrhovaných opatrení (kapitola 3.4.) naplnením výstupu aktivity. Kontrola bude realizovaná samostatnou na to ustanovenou komisiou, v ktorej budú zástupcovia zainteresovaných subjektov. Termíny odpočtu budú nastavené v termínoch, kedy je možné kontrolovať výstupy. V tabuľke je vyznačené predpokladané trvanie aktivity znakom x pre príslušný rok, ak je políčko tabuľky červene vyfarbené je v danom roku pri aktivite predpokladaný kontrolovateľný výstup. Roky sú vyfarbené v intenzite odtieňov podľa naliehavosti vykonať kontrolu na to ustanovenou komisiou.

Tab. 3 Harmonogram aktivít a dosiahnutých výstupov.
	Opatrenie
	2018
	2019
	2020
	2021
	2022
	2023
	2024
	2025
	2026
	2027
	2028
	2029
	2030
	2031
	2032
	2033
	2034
	2035
	2036
	2037
	2038
	2039
	2040
	2041
	2042
	2043
	2044
	2045
	2046
	2047

	1.1.
	
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x

	1.2.
	
	x
	x
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	

	1.3.
	
	
	
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x

	1.4
	x
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	

	1.5
	
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x

	1.6
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x

	1.7
	x
	x
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	

	1.8
	x
	x
	x
	x
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	

	2.1
	x
	
	
	x
	
	
	x
	
	
	x
	
	
	x
	
	
	x
	
	
	
	
	x
	
	
	
	
	x
	
	
	
	x

	2.1
	x
	
	
	x
	
	
	x
	
	
	x
	
	
	x
	
	
	x
	
	
	
	
	x
	
	
	
	
	x
	
	
	
	x

	3.1
	
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x

	3.2
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x
	x


Výstupom kontroly bude správa o vykonanej kontrole, ktorá bude odoslaná orgánu ochrany prírody, ktorý schvaľuje program starostlivosti o chránené územie s prípadnými návrhmi doplnenie programu starostlivosti podľa výsledkov riešených aktivít. Doplnky programu starostlivosti sa po prerokovaní a schválení orgánom ochrany prírody sa stanú integrálnou súčasťou programu starostlivosti.

6. Prílohy
6.1. Mapa predmetov ochrany 

6.2. Mapa identifikácie vlastnícko-užívateľských vzťahov 

6.3. Mapa využitia územia 

Celé územie v súčasnosti nie je využívané, preto sa mapa využitia nevyhotovuje.
6.4. Mapa ekologicko-funkčných priestorov 

Pre celé územie je vyčlenený iba jeden ekologicko-funkčný priestor, preto sa mapa EFP nevyhotovuje. 

6.5. Mapa zón 

Územie nie je zónované , preto sa mapa zón nevyhotovuje
6.6. Mapy navrhovaných opatrení starostlivosti na jednotlivých parcelách 

6.7. Iná dokumentácia bližšie zobrazujúca stav a potrebné navrhované opatrenia
6.7.1 Situačný náčrt

6.7.2 Fotodokumentácia

Foto: E.Pietorová




Foto: E.Pietorová
Pohľad na strednú a hornú časť lokality, vľavo situácia zarastania nálet. drevinami v zúženej  strednej časti lokality

Foto: E.Pietorová
Neskorší letný aspekt slatiny s päťprstnicou hustokvetou,  kruštíkom 
močiarnym a prasličkou obrovskou

Foto: P. Ďurčanová

     Foto: E.Pietorová
Vzácnejšie druhy nízkobylinnej slatiny – prasličkovka pestrá, tučnica obyčajná

Foto: E.Pietorová



Foto: E.Pietorová
Približovanie dreva s kmeňmi v potoku, vpravo zahĺbené koryto s negatívnym vplyvom na hydrologický režim lokality

Foto: E.Pietorová





          Foto: E.Pietorová
Kmene v zahĺbenom potoku v dolnej časti, vpravo navrhované žrďové oplotenie, realizované zatiaľ na druhej lokalite SKUEV – Hornej lúke

      Foto: E.Pietorová




  Foto: E.Pietorová
Zarastajúca nekosená lúka v jesennom aspekte (2015), vpravo približovanie dreva a ruderalizácia (buriny) v jeseni 2015
6.7.3 Tabuľka s charakteristikami chránených a ohrozených druhov rastlín pre obe lokality SKUEV0289 Chmúra

	Vedecký názov taxónu
	Slovenský názov taxónu
	Významnosť druhu 
	§
	Kategória IUCN
	Viazanosť na biotop
	Počet lokalít
	Početnosť populácií

	Carex flava
	ostrica žltá
	
	
	LR:nt
	Ra6
	2
	desiatky

	Dactylorhiza incarnata
	vstavačovec strmolistý
	NV
	x
	EN
	Ra6
	2
	5-10

	Dactylorhiza lapponica
	vstavačovec laponský
	
	x
	EN
	Ra6
	1
	5-10

	Dactylorhiza majalis
	vstavačovec májový
	
	x
	VU
	Lk6, Ra6
	2
	desiatky

	Eleocharis quinqueflora
	bahnička málokvetá
	
	x
	VU
	Ra6
	1
	desiatky

	Epipactis palustris
	kruštík močiarny
	
	x
	VU
	Ra6 
	2
	20-30

	Gladiolus imbricatus
	mečík škridlicovitý
	
	x
	VU
	Lk6
	2
	10-20

	Gymnadenia densiflora
	päťprstnica hustokvetá
	
	x
	EN
	Ra6
	2
	desiatky

	Hippochaete variegata
	prasličkovka pestrá
	
	x
	EN
	Ra6
	1
	desiatky

	Parnassia palustris
	bielokvet močiarny
	
	
	LR:nt
	Ra6
	2
	desiatky

	Pinguicula vulgaris
	tučnica obyčajná
	
	x
	EN
	Ra6
	1
	20-30

	Pedicularis palustris
	všivec močiarny
	
	x
	EN
	Ra6
	1
	5-10

	Triglochin palustre
	barička močiarna
	
	
	VU
	Ra6
	1
	10-20

	Valeriana simplicifolia
	valeriána celistvolistá
	
	
	VU
	Ra6
	2
	porasty


 6.7.4 Tabuľka s charakteristikami chránených a ohrozených druhov živočíchov  pre obe lokality a ich okolie
	Vedecký názov taxónu
	Slovenský názov taxónu
	Významnosť druhu 
	Dohovory a smernice
	Kategória IUCN

	 
	 
	vyhl 24/2003
	HD
	Bonn
	Bern
	Birds
	Cites
	 

	mäkkýše - Mollusca
	 
	 
	 
	 
	 
	 
	 
	 

	Acicula percelineata
	ihlička drobná
	 
	 
	 
	 
	 
	 
	 

	Vertigo substriata
	vrkoč rýhovaný
	 
	 
	 
	 
	 
	 
	 

	obojživelníky - Amphibia
	 
	 
	 
	 
	 
	 
	 
	 

	Bombina variegata
	kunka žltobruchá
	EV
	2,4
	 
	2
	 
	 
	LR

	Triturus montandoni
	mlok karpatský
	EV
	
	
	2
	
	
	VU

	Rana temporaria
	skokan hnedý
	 
	5
	 
	3
	 
	 
	LR

	Salamandra salamandra
	salamandra škvrnitá
	NV
	 
	 
	3
	 
	 
	LR

	plazy - Reptilia
	 
	 
	 
	 
	 
	 
	 
	 

	Anguis fragilis
	slepúch lámavý
	NV
	 
	 
	3
	 
	 
	LR

	Natrix natrix
	užovka obojková
	NV
	 
	 
	2
	 
	 
	LR

	Vipera berus
	vretenica severná
	NV
	4
	 
	2
	 
	 
	VU

	cicavce - Mammalia
	 
	 
	 
	 
	 
	 
	 
	 

	Muscardinus avellanarius
	plch lieskový
	EV
	4
	 
	3
	 
	 
	LR

	Mustela nivalis
	lasica myšožravá
	 
	 
	 
	3
	 
	 
	LR

	Sicista betulina
	myšovka vrchovská
	NV
	4
	
	2
	
	
	VU

	Sorex araneus
	piskor lesný
	 
	 
	 
	 
	 
	 
	 

	Sorex minutus
	piskor malý
	 
	 
	 
	 
	 
	 
	 


Poznámka: Druhy menej podmáčaných stanovíšť a ekotonových zón majú iba občasný pobyt na lokalite, preto nie sú určené ako predmet ochrany - vrátane druhu európskeho významu plcha lieskového (Muscardinus avellanarius)

Poznámky:

 
* Obsahuje aktualizované údaje projektu ochrany chráneného územia a jeho ochranného pásma a aktualizované údaje platnej dokumentácie ochrany prírody 

 
** Kategórie lesa, výsledky mapovania a hodnotenia lesných biotopov 

 
*** Uvádza sa len v prípade členenia územia na zóny 

 
**** Ciele, základné rámce, a zásady hospodárenia v lesoch (uvádza sa len na lesných pozemkoch s lesnými porastmi). 

Financované z prostriedkov Európskeho fondu regionálneho rozvoja (ERDF) v rámci projektu: Vypracovanie programov starostlivosti o vybrané chránené územia zahrnuté v sústave NATURA 2000

